ໃນໂອກາດເດີນທາງຢ້ຽມຢາມ ສາທາ ລະນະລັດ ສິງກະໂປ ຢ່າງເປັນທາງການ ໃນຕອນເຊົ້າຂອງວັນທີ 28 ກັນຍາ 2022, ທີ່ ທໍານຽບປະທານາທິບໍດີ Istana, ທ່ານ ພັນຄໍາ ວິພາວັນ, ນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍຄະນະຜູ້ ແທນຂັ້ນສູງ ຂອງ ສປປ ລາວ ໄດ້ເຂົ້າຢ້ຽມຂໍ່ານັບທ່ານ ນາງ ຮາລິມາ ຢາຄອບ, ປະທານາທິບໍດີ ແຫ່ງ ສາທາລະນະລັດ ສິງກະໂປ.
ໃນໂອກາດນີ້, ທ່ານ ນາຍົກລັດຖະມົນຕີ ແຫ່ງ ສປປ ລາວ ໄດ້ສະແດງຄວາມຂອບ ໃຈ ຕໍ່ການຕ້ອນຮັບອັນອົບອຸ່ນ ແລະ ສະ ແດງຄວາມຊົມເຊີຍຕໍ່ການພັດທະນາແບບກ້າວກະໂດດຂັ້ນຂອງສິງກະໂປ ທີ່ເປັນຕົວແບບຂອງການພັດທະນາແບບຍືນຍົງ ແລະ ສີຂຽວ ພ້ອມທັງ ຕີລາຄາສູງຕໍ່ການພົວພັນຮ່ວມມືທີ່ດີຂອງສອງປະ ເທດ ໃນຕະຫຼອດໄລ ຍະ 48 ປີຜ່ານມາ ທີ່ໄດ້ສືບຕໍ່ຮັດແໜ້ນ ແລະ ຂະຫຍາຍຕົວເປັນກ້າວໆມາ. ຖືໂອກາດນີ້, ທ່ານ ນາຍົກລັດຖະມົນຕີ ໄດ້ຕາງໜ້າໃຫ້ລັດຖະບານ ແລະ ປະຊາຊົນລາວ ສະແດງຄວາມຂອບໃຈມາຍັງ ລັດຖະບານ ແລະ ປະຊາ ຊົນ ສິງກະ ໂປ ທີ່ໄດ້ໃຫ້ການຮ່ວມມື ແລະ ການຊ່ວຍເຫຼືອແກ່ ສປປ ລາວ ຕະຫຼອດມາ ໂດຍສະເພາະໃນຂົງເຂດວຽກງານການພັດທະນາຊັບພະຍາກອນມະນຸດ, ໂຄງການອາສາສະໝັກສິງກະໂປ ອັນເປັນການປະກອບສ່ວນສໍາຄັນເຂົ້າໃນການພັດທະນາເສດຖະກິດ-ສັງຄົມ ຂອງ ສປປ ລາວ ທັງເປັນການເພີ່ມທະວີຄວາມເຂົ້າອົກເຂົ້າໃຈ ລະຫວ່າງປະຊາຊົນສອງຊາດລາວ ແລະ ສິງກະໂປ ຕື່ມອີກ. ພ້ອມດຽວ ກັນນີ້, ທ່ານ ນາຍົກລັດຖະມົນຕີ ກໍ່ໄດ້ແຈ້ງຈຸດປະສົງການຢ້ຽມ ຢາມໃນຄັ້ງນີ້ ໃຫ້ທ່ານ ປະທານາທິບໍດີ ໄດ້ຮັບຊາບ ແລະ ສະແດງຄວາມຫວັງຢ່າງຍິ່ງວ່າ ກອງປະຊຸມພົບປະສອງຝ່າຍຮ່ວມກັບທ່ານ ນາຍົກລັດຖະມົນຕີ ລີ ຊຽນ ລຸງ ຈະເປັນການປະກອບສ່ວນເຂົ້າໃນການ ສືບຕໍ່ຮັດແໜ້ນ ແລະ ເສີມຂະຫຍາຍ ສາຍພົວພັນມິດຕະພາບ ແລະ ການຮ່ວມມື ອັນດີງາມ ລະຫວ່າງ ລາວ-ສິງກະໂປ ກ້າວຂຶ້ນສູ່ລະດັບໃໝ່ ແລະ ຍັງຍົກໃຫ້ເຫັນວ່າ ໂດຍອີງໃສ່ທ່າແຮງຂອງສອງປະເທດ ລາວ-ສິງ ກະໂປ ຍັງສາມາດເພີ່ມທະວີການຮ່ວມມືໃຫ້ຫຼາຍຂຶ້ນຕື່ມ ເປັນຕົ້ນ ດ້ານການຄ້າ- ການລົງທຶນ, ການບໍລິການ, ສາທາລະນະສຸກ ແລະ ອື່ນໆ. ນອກຈາກນີ້, ທ່ານນາຍົກລັດຖະມົນຕີ ຍັງໄດ້ກ່າວວ່າ ປະ ຈຸບັນ, ລັດຖະບານລາວ ໄດ້ປັບປຸງກົນໄກການຄຸ້ມຄອງການລົງທຶນໂດຍກົງຂອງຕ່າງປະເທດ ໂດຍໄດ້ມີການປັບປຸງບັນດານິຕິກໍາ ແລະ ຂັ້ນຕອນການອະນຸມັດການລົງທຶນ ໃຫ້ກະທັດຮັດຍິ່ງຂຶ້ນ ເພື່ອອໍາ ນວຍຄວາມສະດວກ ໃຫ້ນັກລົງທຶນຕ່າງປະເທດ ລວມທັງ ຍັງໄດ້ສ້າງເຂດເສດ ຖະກິດພິເສດ ແລະ ເຂດເສດ ຖະກິດສະເພາະ, ເຂດນິຄົມອຸດສາຫະກໍາ ແລະ ທ່າບົກ ເພື່ອຕອບຮັບກັບຍຸດທະສາດການຫັນເອົາປະເທດໄປສູ່ການເຊື່ອມໂຍງ-ເຊື່ອມຈອດກັບພາກພື້ນ. ນອກຈາກນັ້ນ, ທ່ານ ນາຍົກລັດຖະມົນຕີ ແຫ່ງ ສປປ ລາວ ຍັງໄດ້ນໍາເອົາຄໍາຢື້ຢາມຖາມຂ່າວ ແລະ ຄໍາເຊື້ອເຊີນຂອງທ່ານ ທອງລຸນ ສີສຸລິດ, ປະທານປະເທດ ແຫ່ງ ສປປ ລາວ ເຖິງທ່ານ ປະທານາທິບໍດີ ແຫ່ງ ສ. ສິງກະໂປ ໄປຢ້ຽມຢາມ ສປປ ລາວ ໃນໂອກາດອັນເໝາະສົມ.
ໃນໂອກາດດຽວກັນ, ທ່ານ ປະທານາ ທິບໍດີ ແຫ່ງ ສາທາລະນະລັດ ສິງກະໂປ ກໍ່ໄດ້ສະແດງຄວາມຍິນດີຕ້ອນຮັບອັນອົບອຸ່ນ ແລະ ຕີລາຄາສູງ ຕໍ່ການມາຢ້ຽມຢາມ ສິງ ກະໂປ ຂອງຄະນະຜູ້ແທນຂັ້ນສູງ ແຫ່ງ ສປປ ລາວ ໃນຄັ້ງນີ້, ເຊິ່ງຈະເປັນການປະກອບສ່ວນອັນສໍາຄັນເຂົ້າໃນການຮັດແໜ້ນ ແລະ ເສີມຂະຫຍາຍສາຍພົວພັນມິດຕະ ພາບ ແລະ ການຮ່ວມມືທີ່ດີ ຂອງສອງປະເທດ ລາວ-ສິງກະໂປ ໃຫ້ແຕກດອກອອກຜົນຍິ່ງໆຂຶ້ນ.
ຂ່າວໂດຍ: ກົມການຂ່າວ, ກະຊວງການຕ່າງປະເທດ
ພາບໂດຍ: ກົມປະຊາສໍາພັນ, ຫສນຍ